|  |  |
| --- | --- |
| KRISTÓF ANDREA  Földrajz BSc, 6. félév  Nyíregyházi Főiskola Természettudományi és Informatikai Kar |  |

Témavezető:

|  |
| --- |
| Dr. habil. Kókai Sándor  egyetemi magántanár, NYF TTIK |

Onga szociálgeográfiai vizsgálata

A társadalmi mobilitás, a migráció, az egyes települések lakóinak különböző társadalmi-szociológiai csoportjainak megjelenése (pl. depriváltak, immigránsok stb.) és átstrukturálódása (pl. etnikai szegregáció, deviancia felerősödése stb.), összességében a másság elfogadási és befogadási szintjeinek elismerése, a szubjektív biztonságérzet gyengülése szinte minden embert érdeklő-érintő, a lakossági életminőséget közvetlenül befolyásoló jelenség (Anthony G. 1995). Ezek elméleti és gyakorlati tanulmányozása olyan interdiszciplináris megközelítést igényel, amelyben a szociálgeográfiának is jelentős szerepet kell kapnia (Berényi I. 1992, 1997.). Szakdolgozatom Onga társadalmi rétegzettségének megismeréséhez nyújt információkat. Szociálgeográfiai kutatómunkám során fontos kérdésekre kerestem a válaszokat, amelyek a lokális térben az emberek életében a leggyakrabban előfordulnak és talán a leginkább foglalkoztatja őket, mint például a jövedelmi viszonyok differenciái, munkanélküliség, társadalmi-demográfiai jellemzők, etnikai jellemzők, szolgáltatások és feltételek, településfejlesztési elképzelések, vélemények a lakóhelyről, az önkormányzat megítélése, társas kapcsolatok (rokon, barát, szomszéd, ismerős), előítélet és tolerancia. Onga szociálgeográfiai vizsgálatához reprezentatív kérdőíves felméréstvégeztem (140 db), a lakosság hét szociálgeográfiai alapfunkciókhoz viszonyuló differenciált kapcsolatrendszerének megítélésére vonatkozóan. A válaszadók közül 100 fő volt nő (71,5%) és 40 fő férfi (28,5%). A kérdőíves felmérésemből arra is választ kaptam, hogy a foglalkoztatottak többsége szellemi munkát végez és ez a nők körében mutatkozik markánsabban, míg a férfiaknál a szakmunkát végzők száma a legmagasabb. Az ongai társadalom rétegzettsége és a társadalmi törések, azaz különböző szociálgeográfiai csoportok közötti differenciák nem csak a nemek közötti differenciákkal, hanem az életkor, iskolázottság, munkanélküliség és foglalkoztatottság, etnikai szegregáció (a lakosság kb. 17%-a roma), illetve a községbe költözés időpontja szerint is markánsan elkülönül. A település társadalmának vizsgálata során mind a korábbi agglomerációs mind az elmúlt évtizedeket jellemző szuburbanizációs jegyek kirajzolódtak, melynek eredménye, hogy a községben jelentős területi szegregáció is kialakult, melynek legfontosabb választóvonalát a Bársonyos-patak és a vasútvonal jelenti.